สำหรับร้านนี้ ผมต้องบอกเลยครับว่า ผมไม่รู้จักมาก่อน ทั้งๆที่ แถวนั้นมันใกล้บ้านญาติผมมาก และผมก็ไปแถวนั้นบ่อยตั้งแต่เด็ก จนตอนนี้ก็ขึ้นเลข3 แล้ว แต่คนที่แนะนำผมกับเป็นหลานชายสุดที่รักของผมเองครับ

วันหนึ่งผมได้ขับรถพาหลานไปทำธุระและต้องผ่านร้านนี้ หลานชายผม(อยู่ป.4) ก็บอกผมว่า "น้ากิ๊บ แม่เคยพาหนูมากินข้าวมันไก่ร้านนี้ อร๋อย อร่อย" ผมก็ไม่ได้สนใจอะไรมากนัก

แต่พอหลายวันต่อมา ผมต้องขับรถพาหลานไปทำธุระและต้องผ่านตรงนั้นอีก และหลานผมก็พูดประโยคเดิมเลยว่า"ข้าวมันไก่ร้านนี้อร๋อย อร่อย!!" ผมก็คิดในใจว่าทำไมต้องพูด 2 รอบด้วยเนี่ย เพราะปกติเด็กมักจะไม่มีมารยาอะไร แสดงว่าอาจจะอร๋อย อร่อย ก็ได้นะ ผมคิดในใจ

พอได้โอกาสประจวบเหมาะ ผมมีโอกาสผ่านไปแถวนั้นและวันนั้นยังไม่ได้ทานข้าวเช้าเลย จึงไม่ลังเลที่จะไปลองชิม ข้าวมันไก่ที่หลานบอกนักบอกหนาว่า "อร๋อย อร่อย"

พอเดินเข้าไปในร้าน แทบไม่มีคนเลยด้วยซ้ำ เพราะอาจจะเป็ช่วงสายซึ่งคนทานข้าวเช้ากันหมดแล้ว แต่ผมยังไม่ได้ทานอะไรเลย ผมจึงสั่งข้าวมันไก่ไม่เอาหนังมาจานนึง เพื่อที่จะลิ้มลองรสชาติว่าสมคำล่ำลือของคุณหลานหรือไม่

เพียงแป๊บเดียว คุณป้าเจ้าของร้านก็เอา จานข้าวมันไก่มาเสิร์ฟผมด้วยตัวเองถึงโต๊ะ( เพราะทั้งร้านมีแกอยู่คนเดียว555) พอแกวางจานปุ๊บ ผมก็รีบมองไปที่จานทันที

ผมพบว่าไก่บนจานมันชิ้นใหญ่มากเลย และดูน่าทานมาก และมีเลือดหมูที่ดูสดหวานซึ่งเป็นอาหารโปรดของผมด้วย

ส่วนน้ำจิ้มนั้น มันวางอยู่ในถ้วยมีฝาปิดกันอะไรตกลงไปอยู่บนโต๊ะอยู่แล้ว ไม่ได้ใส่ถ้วยใบเล็กๆมาเหมือนร้านอื่นๆที่เคยกินมา แสดงว่าเราสามารถตักน้ำจิ้มได้ไม่อั้นจนกว่าจะพอใจ เพราะป้าแกไม่หวงแน่นอน

ผมเริ่มทำการหยิบช้อนขึ้นมาและตักน้ำจิ้มราดไปบนเนื้อไก่ และตักขึ้นมาหนึ่งคำและใส่เข้าไปในปาก

รสชาติแรกที่ผมรับรู้นั้นมันเป็นรสชาติที่บอกไม่ถูกว่ามันเกิดจากส่วนไหนของคำๆนั้น แต่ผมรู้อย่างเดียวว่า "มันอร่อยมว๊วกๆๆๆๆๆๆ" ผมจึงลองซดน้ำซุปเข้าไปคำนึง ให้โล่งคอ และทานคำต่อไปทันที หลังจากนั้นผมก็ทานไม่หยุดจนหมดจานภายในเวลาไม่ถึง 5 นาทีซึ่งก็พิสูจน์ได้ว่ามันอร่อยมากน้อยแค่ไหน

สรุปแล้ว ร้านนี้เป็นรัานที่ทำให้ผมเซอร์ไพรส์มากเพราะมันอร่อยเกินคาดจริงๆ และผมอยากให้ใครที่ผ่านมาแถวนั้นมาลองชิมข้าวมันไก่ที่ผมว่า "อร่อยกว่า ข้าวมันไก่สิงคโปร์" ที่ผมเคยกินที่สิงคโปร์เสียอีกนะ จะบอกห้ายยยย